અમે શુક્રવારે સવારે સાત વાગ્યે હૉસ્પિટલમાં દાખલ થયા. એક હજામ આઠ વાગ્યે મારા શરીરના વાળ કાઢવા આવ્યો. મેં એને કહ્યું : ‘મારે ઍન્જિયોપ્લાસ્ટી પણ કરાવવી છે.’ એ સમજુ હતો. એ કહે કે મારે તો ઍન્જિયો માટે જ તૈયારી કરવાની છે. મેં કહ્યું, ‘તું હમણાં રહેવા દે અને કોઈ ડૉક્ટરને બોલાવ.’ થોડા વખત પછી ડૉ. મેનન આવ્યા. મેં વાત કરી. તેમણે હજામને એ પ્રમાણે સૂચના આપી. એ તેનું કાર્ય કરીને ગયો. સામાન્ય રીતે તબીબ પહેલાં ઍન્જિયો કરે અને પછી એમાં કંઈ પૉઝિટિવ આવે એટલે ફરીથી પ્રક્રિયા કરીને ઍન્જિયોપ્લાસ્ટી કરવામાં આવે. એમાં દરદીને બે વખત આ વિધિમાંથી પસાર થવું પડે છે અને ખર્ચ પણ દસ થી પંદર હજાર વધી જાય છે. ખરી રીતે આ તબીબોએ બધી વાત દરદીને કહેવી જોઈએ અને દર્દીની પ્લાસ્ટીની તૈયારી હોય તો એ પ્રમાણે કરવું જોઈએ. પણ આ તબીબો આવું-બધું સમજાવવાનો પ્રયત્ન કરતા નથી. એમની પાસે સમય નથી કે બીજું કોઈ કારણ હશે ? થોડાં નાણાં વધુ મેળવવા માટે ?